
1. Bevezetés 

1.1
Jogi alap

Ennek a Pályázati Felhívásnak az alapja a 2000/821/EC sz. Tanácsi Határozat, amelynek tárgya egy olyan program megvalósítása, amely európai audiovizuális művek kifejlesztését, forgalmazását, illetve promócióját ösztönzi (MEDIA PLUS Fejlesztés, Forgalmazás és Promóció 2001-2005). A határozatot a Tanács 2000 december 20-án fogadta el, s az Európai Közösségek Hivatalos Lapjának L13 számában tették közzé 2001 január 17-én.

A Pályázati Felhívás megvalósításáért felelős bizottsági szolgálat az Információs Társadalom és Média Főigazgatóság A.2 osztálya (Unit A.2 of Directorate General Information Society and Media).
Ennek a Pályázati Felhívásnak a célcsoportját azok az európai szervezetek képezik, amelyeknek tevékenysége hozzájárul a fenti Tanácsi Határozatban ismertetett MEDIA PLUS Program célkitűzéseinek megvalósulásához. A Pályázati Felhívás kifejti, hogyan kell benyújtani a pályázatot a közösségi pénzügyi támogatás megszerzése céljából. 

2. Célkitűzések


2.1
A Program céljai

A fejlesztési területen a program konkrét célkitűzései az alábbiak:

(a) olyan produkciós projektek pénzügyi támogatás révén történő promóciója (televíziós vagy filmszínházi drámák, kreatív dokumentumfilmek, televíziós vagy filmszínházi animációs filmek, az audiovizuális és filmszínházi örökséget felhasználó művek), amelyeket független vállalatok, különösen kis- és középvállalkozások nyújtanak be, s amelyeket az európai és nemzetközi piacokra szánnak;

(b) olyan produkciós projektek kifejlesztésének támogatása pénzügyi hozzájárulás révén, amelyek új létrehozási, produkciós, illetve terjesztési technológiákat használnak fel.


2.2 
Az  “i2i Audiovizuális rendszer” célkitűzései: 

Az “i2i Audiovizuális rendszer” célja az, hogy segítséget nyújtson az audiovizuális produkciós vállalatok részére a bankoktól és egyéb pénzintézetektől származó finanszírozás megszerzéséhez azáltal, hogy a fenti intézmények által megkövetelt garanciák egyes költségeit, és/vagy a banki finanszírozási költségek egy részét támogatja.

2.3
A Pályázati Felhívás prioritásai: 

Modul 1: 
“Biztosítási” költségek támogatása

A speciális filmes és audiovizuális biztosítási kötvények kiegészítő garanciát képviselnek a bankok és pénzintézetek részére az audiovizuális gyártással kapcsolatosan felmerülő kockázatokkal szemben. 

Ennek a modulnak az a célja, hogy társfinanszírozza a fenti biztosítási kötvények költségeit azáltal, hogy támogatást nyújt a megkövetelt biztosítási díjakhoz, s ezáltal megkönnyíti a hozzáférést a banki és egyéb pénzintézeti finanszírozáshoz. 

A közösségi támogatás maximuma:

A biztosítási költségek 50%-a projektenként – az alacsony audiovizuális kapacitással rendelkező országok esetében 60%. Az odaítélhető maximális összeg projektenként € 50 000.

Modul 2: 
“Befejezési garancia” költségek támogatása

A befejezési garancia megszerzése gyakran kulcsszerepet játszik a bank vagy pénzintézet döntésében arra nézve, hogy finanszírozzanak-e egy filmes és/vagy audiovizuális projektet. A bankok, pénzintézetek és befektetők szempontjából az ilyen garanciák csökkentik az audiovizuális mű finanszírozásában rejlő kockázatot. Azaz, a fenti garanciák megkönnyítik a banki finanszírozáshoz való hozzájutást.

Ennek a modulnak a célja az, hogy társfinanszírozza a befejezési garancia költségét, s ezáltal megkönnyítse a hozzáférést a banki és egyéb pénzintézeti finanszírozáshoz. 

A közösségi támogatás maximuma:

A befejezési garancia költségének 50%-a – az alacsony audiovizuális kapacitással rendelkező országok esetében 60%-a. Az odaítélhető maximális összeg projektenként € 50 000.

Modul 3: 
“Pénzügyi költségek” támogatása

Ennek a modulnak a célja az, hogy csökkentse a banki és egyéb pénzintézeti finanszírozáshoz kapcsolódó pénzügyi költségeket. A támogatás összegének kalkulációja a banki finanszírozási megállapodás, és a becsült támogatható pénzügyi költségek alapján történik.

A közösségi támogatás maximuma:

A Modul 3-hoz kapcsolódó teljes közösségi hozzájárulás nem haladhatja meg a vállalat által ténylegesen kifizetett támogatható pénzügyi költségek 50%-át, illetve, az alacsony gyártási kapacitással rendelkező országok esetében, ezek 60%-át. A projektenként maximálisan odaítélhető összeg € 50 000.
3. Naptár

A pályázati jelentkezéseket az alábbi határidőkig kell megküldeni a Bizottságnak (az időben történő feladás bizonyítékául a postai bélyegző szolgál):

2005. július 15. azon projektek esetében, amelyek 2005. január 1. és június 30. között indulnak.

2006. Január 16. azon  projektek esetében, amelyek 2005. július 1. és 2005 december 31. között indulnak.
(Lásd Pályázati Felhívásunk 13. Pontját, ahol részletesen ismertetjük a pályázati jelentkezés benyújtásakor követendő eljárást.)

A pályázók a lehető leghamarabb (rendszerint a benyújtási határidőtől számított tizenkét héten belül) értesítést kapnak arról, hogy a Bizottság megítélt-e a részükre pénzügyi támogatást. A döntés végleges. 

Amennyiben egy pályázat sikertelen, a Bizottság a lehető leggyorsabban, írásban tájékoztatja a jelentkezőt döntésének indokairól, tekintettel a Pályázati Felhívásban meghatározott szempontokra.

A sikeres pályázóknak, amint lehetséges, a Bizottsággal történő megállapodás megkötését ajánlják fel, legkésőbb 5 hónappal a vonatkozó határidőt követően. (A kifizetés ütemezését lejjebb, a 9.1 pontban részletezzük.)

A projekt költségvetésében előirányzott költségek támogathatósági időszaka azokra a költségekre korlátozódik, amelyek a bankkal vagy pénzintézettel (biztosító, vagy befejezési garanciát vállaló cég) szerződés aláírásának időpontjától kezdődően merültek fel, illetve attól az időponttól kezdve, amikor a fenti szerződésekkel kapcsolatos első kifizetés megtörtént, s a támogathatósági időszak legkésőbb a fenti időpontot követő 30 hónappal ér véget. A költségek támogathatósági időszaka semmiképpen nem kezdődhet hamarabb, mint 2005 január 1.

A Záró Pénzügyi Jelentéseket, a sikeres pályázókkal kötött megállapodások megkötését követően, a lehető leghamarabb be kell nyújtani a tevékenység befejezése után, legkésőbb három hónappal a költségek támogathatósági időszakának végső határideje után, a Bizottsággal kötött megállapodásban definiáltak szerint. 

4. Költségvetés

Pályázati Felhívásunk értelmében a projektek társfinanszírozására rendelkezésre álló maximális költségvetés 2.7 millió  € (1.4 millió € áll rendelkezésre az 1. határidőre, és 1.3 millió € a 2. határidőig).

A Bizottság fenntartja a jogot arra, hogy ne különítse el a teljes költségvetést.
A projektenkénti bizottsági hozzájárulás nem haladhatja meg az összes támogatható költség 50%-át (illetve 60%-át az alacsony audiovizuális kapacitással rendelkező országok esetében) (lentebb a 9. Pontban definiáltaknak megfelelően).

Pályázati Felhívásunk értelmében a maximálisan rendelkezésre álló hozzájárulás projektenként € 50 000, vállalatonként € 100 000. Pályázati Felhívásunk értelmében egy vállalat maximum két projekttel pályázhat.

A megítélt pénzügyi hozzájárulás összege a rendelkezésre álló költségvetési források, illetve a kiválasztási és odaítélési szempontok figyelembe vételével kerül meghatározásra.

5. Alkalmassági szempontok

Azok a pályázatok minősülnek alkalmasnak, és kerülnek kiértékelésre, amelyek az alább ismertetett valamennyi kritériumnak megfelelnek.

5.1 Támogatható vállalatok

Független produkciós vállalat

A független produkciós vállalat olyan audiovizuális produkciós cég, amely fölött nem gyakorol többségi felügyeletet valamely televíziós műsorsugárzó, sem részvénytulajdonlás, sem kereskedelmi feltételek révén. Többségi felügyelet alatt azt értjük, amikor a produkciós vállalat részvényeinek több, mint 25%-át egyetlen műsorsugárzó tartja kézben (50%-át, amennyiben több műsorsugárzóról van szó), vagy, ha hároméves időszakot véve alapul, a produkciós vállalat bevételeinek több, mint 90%-a egyetlen műsorsugárzóval folytatott együttműködéséből származik.

A Bizottság fenntartja a jogot a fenti szempontok alkalmazására, figyelembe véve a MEDIA PLUS Programban résztevő országok audiovizuális produkciós ágazati sajátosságait. 

Európai produkciós vállalat

Olyan vállalat, amelynek fő tevékenységi köre az audiovizuális produkció, s amely az Európai Unió valamely Tagállamában, illetve a MEDIA PLUS Programban résztvevő országban került bejegyzésre, a lenti 5.2 pontban definiáltaknak megfelelően, s amelynek jelenlegi és jövőbeni tulajdonosa, akár közvetlenül, akár többségi részvétel által a fenti országok állampolgára.

5.2 Támogatható országok

Európai produkciós vállalatok alatt olyan jogi személyeket értünk,  amelyeket az alábbi országok valamelyikében alapítottak (és az alábbi országokból származó egyének/részvénytulajdonosok felügyelik):

· Az Európai Unió Tagállamai,

· Az Európai Gazdasági Terület országai, amelyek résztvevői a MEDIA PLUS Programnak (Izland, Liechtenstein, Norvégia, és 2006 január 1-től Svájc),

· Azok az országok, amelyek megfelelnek a 2000/821/EC Határozat 11. Cikkében megadott feltételeknek (jelenleg Bulgária)

Megjegyzés: Valamennyi, a MEDIA Programban résztvevő ország alacsony audiovizuális kapacitással rendelkező országnak minősül, kivéve: Franciaország, Németország, Olaszország, Spanyolország, és az Egyesült Királyság.
5.3 Támogatható tevékenységek

Olyan játékfilm, animációs, vagy kreatív dokumentumfilm projektek, amelyek megfelelnek az alábbi feltételeknek: 

· A művet többségében olyan vállalatoknak kell gyártania, amelyeknek bejegyzése egy vagy több, a MEDIA PLUS Programban résztvevő országban történt,

és 

· A művet olyan szakemberek jelentős részvételével kell gyártani, akik a MEDIA PLUS Programban résztvevő országok állampolgárai/rezidensei. ‘Jelentős részvétel’ alatt azt értjük, hogy az alábbi táblázat alapján 10 vagy több pontot értek el, (vagy a legmagasabb pontszámot; dokumentumfilm és animációs film esetében, ha az összpontszám 19-nél kevesebb, akkor arányosan kell kezelni):

	+
	Pontok

	Rendező
	3

	Forgatókönyvíró
	3

	Zeneszerző
	1

	Színész 1
	2

	Színész 2
	2

	Színész 3
	2

	Díszlettervező
	1

	Operatőr
	1

	Vágó
	1

	Hangmérnök
	1

	Forgatási helyszín
	1

	Laboratórium
	1

	ÖSSZESEN
	19


Az olyan audiovizuális művek, amelyek reklámot, pornográf, rasszista jeleneteket tartalmaznak, illetve támogatják az erőszakot, nem minősülnek támogathatónak.

A művek kategóriái

Az alábbi projekt kategóriák támogathatók:

· Minimum 50 perces játékfilm;

· Minimum 24 perces animáció;

· Minimum 25 perces kreatív dokumentumfilmek,

amelyek televíziós vagy filmszínházi bemutatóra készültek egyedi projektként, vagy sorozatként.

Továbbá, az alábbi alkalmassági szempontokat vesszük figyelembe:

A Modul 1: Biztosítási költségek esetében

Azok a pályázók, amelyek a Modul 3 szempontjából támogathatók (a jelentkezőknek hitel-megállapodással kell rendelkezniük a projektre), pályázhatnak a biztosítási költségekkel is.

A pályázónak aláírt biztosítási szerződést kell bemutatnia, amely fedezi a projekt előkészítési, gyártási és utómunkálati fázisát, minimum € 10 000 összegre.

Az alacsony audiovizuális kapacitással rendelkező országok, amelyek nem támogathatók a Modul 3 szempontjából, alkalmasnak minősülhetnek a Modul 1 szempontjából, feltéve, hogy aláírt biztosítási szerződést mutatnak be, amely fedezi a projekt előkészítési, gyártási és utómunkálati fázisát, minimum € 10 000 összegre.

A Modul 2: Befejezési garancia esetében

A pályázónak aláírt befejezési garanciát kell bemutatnia a projektre vonatkozóan.

A Modul 3: Pénzügyi költségek esetében

A pályázónak hitel-megállapodással kell rendelkeznie a projekt finanszírozása céljából:

· vagy az EIB (Európai Befektetési Bank) valamelyik partner szervezetével (lásd VIII. sz. Melléklet);

· vagy, a MEDIA PLUS Gyártás-előkészítés Csomagterv támogatásban részesülő produkciós cégek esetében, és/vagy az alacsony audiovizuális kapacitással rendelkező országokból származó projektek esetében, bármely bankkal vagy pénzintézettel.

Pályázati Felhívásunk értelmében ‘hitel-megállapodás’ alatt bármely, bankkal vagy pénzintézettel kötött finanszírozási megállapodás értendő (például diszkontálás, hiányfinanszírozás, stb.).

Ez a Pályázati Felhívás az olyan produkciós költségvetésű projekteket érinti, amelyeknek legalább 50%-át európai forrásokból finanszírozzák.

A projekt gyártásának legkorábban 2005-ben kell elkezdődnie, azaz, a fő forgatás első napja nem lehet korábban, mint 2005 január 1. A biztosítási szerződésekkel, befejezési garanciákkal, és hitel-megállapodásokkal kapcsolatos költségek támogathatósági időszaka a 2005-ben kezdődő, de 2004-ben aláírt projektek esetében csak 2005 január 1-től kezdődhet.

Koprodukció esetében a többségi koproducernek kell lennie a pályázó vállalatnak. Amennyiben a pályázó vállalat nem a többségi társproducer, akkor annak a vállalatnak kell lennie, amely a vonatkozó szerződés/szerződéseket a pénzintézettel/pénzintézetekkel megköti. Valamennyi koprodukció esetében a többi koproducernek kell megbíznia a pályázó vállalatot azzal, hogy a végleges megállapodást az Európai Bizottsággal megkösse.

Azok a projektek, amelyek már részesültek közösségi támogatásban a Televíziós sugárzási támogatás (Television Broadcasting Scheme) keretében, nem támogathatók.

5.4 Támogatható pályázatok

A pályázati jelentkezéseket a vonatkozó határidőig kell beküldeni. (Az időben történő feladás bizonyítékául a postai bélyegző szolgál.)

Csak azokat a pályázatokat veszik figyelembe, amelyeknek benyújtása a hivatalos Jelentkezési Lapok felhasználásával történik, beleértve az V.a és V.b mellékletként rendelkezésre bocsátott Összesített Előzetes Produkciós Költségvetés, illetve a Pénzügyi Terv nyomtatványokat. 

Amennyiben egy vállalat ugyanazon Pályázati Felhíváson belül két projekttel pályázik, minden egyes projekt esetében külön-külön kell benyújtani a pályázati jelentkezést.

A pályázatok kötelezettségei:

· kötelesek tiszteletben tartani ezt az útmutatót, s azt pontosan és teljeskörűen teljesíteniük kell, 

· részletes, kiegyensúlyozott és pontos költségvetést kell bemutatniuk, a jelen Pályázati Felhívás 9. és 13. pontjaiban meghatározott feltételek tiszteletben tartásával,

· tartalmazniuk kell a jogi és pénzügyi információkkal kapcsolatos valamennyi nyilatkozatot, 

· tartalmazniuk kell az ellenőrző listán előírt valamennyi dokumentumot.

6. Kizárási feltételek

A pályázóknak igazolniuk kell, hogy nem alanyai az Európai Közösségek költségvetéseire vonatkozó Pénzügyi Szabályzat 93. és 94. cikkeiben ismertetett egyik helyzetnek sem (EC Tanácsi Határozat, Euratom nº 1605/2002, 2002 június 25.). Az alábbiakban ismertetjük a fenti helyzeteket: 

Nem nyújtható pénzügyi támogatás az alábbi pályázóknak:

(a) amelyek csődbe mentek vagy felszámolás alatt állnak, ügyeiket a bíróságok intézik, hitelezőikkel megállapodtak, üzleti tevékenységüket felfüggesztették, a fentiek miatt eljárás alatt állnak, vagy hasonló eljárásból fakadóan a fentiekhez hasonló helyzetben vannak a hazai törvények vagy rendszabályok értelmében;

(b) szakmai viselkedésükkel kapcsolatos jogsértés miatt jogerősen elítélték;

(c) súlyos szakmai vétségben bűnös, amely a szerződő hatóság által elfogadott bármely eszközzel bizonyított; 

(d) nem tettek eleget a társadalombiztosítási hozzájárulással kapcsolatos fizetési kötelezettségeiknek, illetve adófizetési kötelezettségeiknek azon ország törvényi előírásainak megfelelően, ahol a cégalapítás történt, illetve a szerződő hatóság országának, valamint annak az országnak a törvényi előírásai szerint, ahol a projektet végrehajtják;

(e) olyan jogerős ítélet alanyai, amelynek tárgya csalás, korrupció, bűnszervezetben való részvétel, illetve bármely olyan egyéb illegális tevékenység, amely a Közösség pénzügyi érdekeire nézve hátrányos;

(f) egy másik támogatás odaítélési eljárást, illetve közösségi költségvetésből finanszírozott beszerzési eljárást követően a szerződést súlyosan megszegték, mert elmulasztották betartani a szerződéses kötelezettségeiket.

Felhívási pályázatunk szerint a részvételből kizárásra kerülnek az olyan pályázók, amelyek:

(a) érdekellentét alanyai;

(b)    a Bizottság által a részvétel feltételeként kért információk vonatkozásában valótlan adatok benyújtásában vétkesek, illetve a fenti információk közlését elmulasztják.
A Bizottság adminisztratív és pénzügyi büntetést róhat ki azokra a pályázókra, amelyek hamis nyilatkozattételben vétkesnek bizonyultak, illetve elismerik, hogy a Pénzügyi Szabályzat 93-96. cikkeinek értelmében egy korábbi szerződés, vagy tender során szerződéses kötelezettségeiket súlyosan megszegték.

A fenti szempontok tiszteletben tartása céljából a pályázóknak becsületbeli nyilatkozatot kell aláírniuk, mely szerint nem alanyai a 93. és 94. cikkben ismertetett egyik helyzetnek sem. Ez a nyilatkozat a Jelentkezési Lap része, annak III. sz. Mellékletében található.

7.
Kiválasztási szempontok

A kiválasztási szempontok a pályázó kapacitását értékelik arra nézve, hogy be tudja-e fejezni azt a projektet, amelyhez a támogatást igényli:

A pályázóknak stabil és kielégítő finanszírozással kell rendelkezniük ahhoz, hogy tevékenységüket végig fenntartsák abban az időszakban, amely annak a projektnek a megvalósításához szükséges, amelyhez a támogatást igénylik.

A pályázóknak megfelelő szakmai képesítésekkel és tapasztalatokkal kell rendelkezniük annak a projektnek a sikeres menedzseléséhez, amelyhez a támogatást igénylik.

A pályázóknak teljeskörű és aláírt nyilatkozatot kell benyújtaniuk annak igazolására, hogy rendelkeznek a támogatásra pályázó projekt sikeres megvalósításához szükséges pénzügyi és operatív kapacitással. A Jelentkezési Lapok III. sz. Mellékletében található a nyilatkozatminta.

7.1
Operatív kapacitás

Operatív kapacitásának kiértékelése céljából a pályázónak a pályázat részeként csatolnia kell az alábbi dokumentumokat:

· a vállalat jogi képviselőjének és a vállalat, illetve a projekt főbb munkatársainak szakmai önéletrajza;
· a vállalat tevékenységének ismertetése az elmúlt két év során.

7.2 Pénzügyi kapacitás

Pénzügyi kapacitásának kiértékelése céljából a pályázónak a pályázat részeként csatolnia kell az alábbi dokumentumokat:

· A legutóbbi, teljeskörű, auditált könyvelés, beleértve a mérleget és az eredménykimutatást;
· Pontos és teljeskörű Pénzügyi Kapacitás Nyomtatványt (II.b.Nyomtatvány), amelyekben a legutóbbi rendelkezésre álló teljes és hitelesített könyvelésen alapuló számadatok szerepelnek. A pályázó igazolja, hogy a fenti számadatok pontosak és ellenőrizhetők. A fenti információkat a pályázó pénzügyi stabilitásának és társfinanszírozási kapacitásának kiértékelésére használják fel; 
· A banki azonosító nyomtatványt (megtalálható az I.b. nyomtatványban), a pályázó által kitöltve, és a bank által hitelesítve. Ezen a nyomtatványon mind a pályázó, mind a banki képviselő eredeti aláírásának kell szerepelnie.
Megjegyzés: Amennyiben a rendelkezésre bocsátott dokumentumok alapján a Bizottság úgy találja, hogy a Pályázó pénzügyi kapacitása nem kielégítő, a Bizottság az alábbiak szerint járhat el:

· elutasíthatja a jelentkezést 
· további információkat igényelhet
· bankgaranciát kérhet 
· olyan szerződést ajánlhat, amely pénzügyi hozzájárulást tartalmaz, de nem szerepel benne előfinanszírozás (azaz, amely a teljes támogatás kifizetését a tevékenység befejezése után benyújtandó Zárójelentés jóváhagyását követően irányozza elő).
8.
A támogatás odaítélésének szempontjai 

Az Európai Bizottság az alábbi szempontok alapján hozza meg a döntést a támogatás odaítéléséről, az alább megadott pontszámok szerint.

Valamennyi, az alkalmassági és kiválasztási szempontok szerint alkalmas pályázatot az alábbi odaítélési szempontok figyelembe vételével rangsorolnak.

	Az alábbi rendszerekben támogatásban részesülő projektek:   MEDIA PLUS Gyártás-előkészítés Csomagterv a nagy országok esetében, és/vagy Egyedi projektek, és/vagy Új Tehetségek rendszerben az alacsony audiovizuális kapacitású országok részére. 
	10

	EIB partnerrel kötött hitel-megállapodással rendelkező projektek a nagy országok esetében, illetve a kis országok esetében bármely banktól hitellel rendelkező projektek. 
	10

	Alacsony audiovizuális kapacitással rendelkező országokból származó projektek. 
	10

	A 10 új Tagországból, vagy Bulgáriából származó projektek.
	5

	Európai dimenzióval rendelkező projektek: a gyártásban egynél több ország vesz részt.
	3

	Egynél több nyelvi területet felölelő koprodukció: hivatalos nyelvenként 2 pont.
	


A rendelkezésre álló költségvetés határain belül, a fenti táblázat alapján a legtöbb pontot kapott projekteknek vissza nem térítendő támogatást ítélnek meg. Amennyiben egynél több projekt rendelkezik azonos pontszámmal, az értékelő bizottság az alábbi szempontokat vizsgálja meg:

	Marketing stratégia és forgalmazási hálózat
	0-5


Megjegyzés: Jelen Pályázati Felhívás értelmében: a MEDIA Programban résztvevő valamennyi ország (az 5.2 pontban definiáltak szerint) alacsony audiovizuális kapacitással rendelkező országnak minősül, kivéve: Franciaország, Németország, Olaszország, Spanyolország és az Egyesült Királyság.

9.
Finanszírozási háttér
A Pályázati Felhívás keretében odaítélt pénzügyi támogatás szubvenció formájában történik, a 2000/821/EC sz. Tanácsi Határozat 6.cikke alapján. A közösségi szubvenciók célja az, hogy ösztönözzék az olyan projektek megvalósítását, amelyek a társfinanszírozásnak köszönhetően működnek.

Amennyiben a projekt kiválasztásra kerül, a Bizottság és a kedvezményezett között megállapodás aláírására kerül sor, amelynek értelmében a kedvezményezett vállalja, hogy a Bizottság személyzete, az Európai Közösségek Könyvvizsgálói Bírósága, illetve az általuk felhatalmazott személyek számára megfelelő hozzáférést biztosít azokhoz a helyszínekhez és telephelyekhez, ahol a projekt megvalósítása zajlik, illetve azokhoz a dokumentumokhoz, amelyek a működés technikai és pénzügyi menedzselésével kapcsolatosak. A bizottság által meghatalmazott személyek hozzáférése titoktartási megállapodások tárgyát képezheti, amelyről a Bizottságnak és a kedvezményezettnek kell megegyeznie.

A kedvezményezettnek abba is bele kell egyeznie, hogy az Európai Bizottság, illetve az Európai Közösségek Könyvvizsgálói Bírósága hitelesítse, mire használta fel a pénzügyi támogatást, a 2002. június 25-i, az Európai Közösségek általános költségvetésére vonatkozó Pénzügyi Szabályzattal és annak módosításaival összhangban, a projekt teljes időtartama alatt, valamint a projekt befejezési időpontját követő öt éven át.

A kedvezményezett vállalja, hogy gondoskodik arról, hogy a fenti kötelezettséget valamennyi partnere is elfogadja.

Az Európai Bizottság, illetve az Európai Közösségek Könyvvizsgálói Bírósága által, vagy meghatalmazottaik útján végzett ellenőrzések történhetnek a bizonylatok alapján, illetve a helyszíni ellenőrzéssel.

A Bizottságot pusztán az, hogy egy konkrét pályázót kiválasztott, nem kötelezi arra, hogy az igényelt pénzügyi támogatás szintjébe is beleegyezzen. A támogatás odaítélése nem jelent támogatási jogosultságot a következő években.

Az odaítélt összeg semmilyen körülmények között nem haladhatja meg az igényelt összeget.

A pályázati költségvetésben ‘a Producer befektetése’ címén megadott bármely összeg úgy értelmezendő, hogy az összeg határozottan rendelkezésre áll.
A Bizottság által az egyes kiválasztott projekteknek odaítélt pénzügyi hozzájárulás összegét a felmerült költségek, illetve a projekt jellege szerint döntik el, az alábbi szempontok alapján: 

· a hitel-megállapodás, a biztosítási kötvények, valamint a befejezési garancia feltételei;

· a produkciós költségvetés, a finanszírozási terv, illetve a projekt ütemterve;

A projektenként odaítélhető maximum összeg € 50 000. A teljes hozzájárulás egyik esetben sem haladhatja meg a Modul1, Modul 2 és Modul 3 keretében támogatható költségek 50%-át, illetve 60%-át az alacsony audiovizuális kapacitással rendelkező országok esetében.

A modulok kombinációja projektenként

A producer igényelhet kombinált szubvenciót is ugyanarra a projektre a Modul 1, Modul 2 és Modul 3 alapján. Amennyiben lehetséges a maximum összeg, € 50 000 megszerzése egyetlen modul alapján, akkor a modulok kombinációja nem lehetséges. A pénzügyi támogatás minimális összege projektenként € 5 000.

A projektek kombinációja vállalatonként

A producer maximum két projektet nyújthat be pályázatra. Minden pénzügyi támogatást projektenként külön-külön kalkulálnak.

A vállalatonként odaítélhető összeg maximum € 100 000.

Költségvetés és Finanszírozási Terv

valamennyi pályázónak euróban kell benyújtania költségvetését.

Azon országokból származó pályázók esetében, amelyek nem tagjai az eurozónának, a költségvetést és a pénzügyi tervet konvertálni kell, annak a hivatalos árfolyamnak az alkalmazásával, amelyet a pályázat benyújtásának hónapja elején közzétettek. A fenti árfolyam hozzáférhető a MEDIA Deskek és Antennák irodáiban, illetve az Európai Bizottság honlapján (http://europa.eu.int/comm/budget/inforeuro/files.htm). Bármely Záró Költségvetés és Pénzügyi Terv esetében az alkalmazandó árfolyam az a hivatalos árfolyam, amelyet a beszámoló elkészültének hónapja elején tettek közzé. A Költségvetési Nyomtatványban erre kijelölt helyen pontosan meg kell adni a felhasznált árfolyamot. 

Az euróban számolt valamennyi részösszeget és végeredményt a legközelebbi teljes euró összegre kell kerekíteni (vagyis €300,000.49 = €300,000 és €300,000.50 = €300,001.)

Az Előzetes Produkciós Költségvetésnek, illetve az Előzetes Pénzügyi Tervnek kiegyensúlyozottnak kell lennie. Az Előzetes Produkciós Költségvetést, valamint Pénzügyi Tervet a Bizottság és a kiválasztott pályázók között megkötendő megállapodáshoz csatolják. Ami az Előzetes Produkciós Költségvetést illeti, a pályázóknak különös figyelmet kell fordítaniuk költségeik becslésére. A túlzó költségbecsléseket nem fogadják el.

Semmilyen bizottsági támogatásból nem keletkezhet semmilyen profit a kedvezményezett oldalán (A profit definíciója az, hogy a bevételek meghaladják a költségeket). Bárminemű profit a végül odaítélt hozzájárulás arányos csökkentését eredményezi.

A kedvezményezettnek írásban kell értesítenie a Bizottságot, amennyiben a támogatható költségek rovatai között 15%-ot meghaladó átcsoportosítás történik.

A kedvezményezett vállalja, hogy a Bizottsággal kötött megállapodás teljes időtartama alatt tájékoztatja a Bizottságot a finanszírozási tervben, a produkciós költségvetésben, illetve a projekt befejezési ütemtervében bekövetkező minden jelentős változásról.

9.1
Kifizetési eljárás

Amennyiben a pályázati jelentkezést a Bizottság jóváhagyja, a Bizottság és a kedvezményezett pénzügyi megállapodást köt (euróban), amely részletezi a támogatást, és a bizottsági finanszírozás szintjét.  A fenti megállapodás eredeti példányait alá kell írni, és vissza kell küldeni a Bizottságnak. A Bizottság lesz az utolsó aláíró fél.

A bizottsági hozzájárulás kifizetése rendszerint két részletben történik: 

· 70% kerül kifizetésre az Európai Bizottság és a produkciós vállalat közötti megállapodás aláírásakor;

· a fennmaradó részt akkor, amikor benyújtják, és a Bizottság elfogadja a Záró Pénzügyi Jelentést, amely tartalmazza az érintett szervezetek által hitelesített számlákat és/vagy költségigazolásokat (biztosítók, hitelintézet vagy garanciavállaló). 

Ahhoz, hogy a Bizottság beleegyezzen a kifizetésbe, a pályázóktól további információkat kérhet a végleges produkciós költségvetés és pénzügyi terv benyújtásakor. 

A végleges hozzájárulás összege a kedvezményezettnél felmerült tényleges költségektől függ. Ha szükséges, a kedvezményezettől azt kérik, hogy térítse vissza az előfinanszírozás keretében már kifizetett többletet. A kedvezményezettnek bizonyítania kell a tevékenység megfelelő elvégzését, meg kell adnia a szerződés megkötésének dátumát, s igazolnia kell a kérdéses tevékenységért kifizetett összeget. Az odaítélt pénzügyi hozzájárulás nem haladhatja meg az € 50 000 összeget projektenként, illetve a Modul 1, Modul 2, illetve Modul 3 támogatható költségeinek 50%-át (60%-át az alacsony audiovizuális kapacitással rendelkező országok esetében).

A hitelesítést projektenként külön-külön végzik.

9.2
Kettős finanszírozás

Ugyanaz a projekt ugyanabból a közösségi költségvetésből csak egy vissza nem térítendő támogatásra jogosult ugyanazon kedvezményezett részére. A kedvezményezett által benyújtott projekt ugyanazért a tevékenységért nem részesülhet kettős finanszírozásban. A pályázóknak fel kell tüntetniük (a pályázati jelentkezésen belül) minden egyéb pénzügyi támogatásra irányuló pályázati jelentkezésüket, amelyet az Európai Bizottsághoz benyújtottak, illetve be fognak nyújtani ugyanabban az évben, feltüntetve minden egyes támogatás esetében az érintett közösségi programot, valamint a támogatás összegét. 

9.3
A támogatható költségekre vonatkozó általános feltételek

Ahhoz, hogy bekerüljenek a Bizottságnak benyújtandó pályázati jelentkezésbe, illetve záró költségvetésbe, Pályázati Felhívásunk értelmében minden költségre vonatkoznak az alábbiak:

· minden költséget részletezni kell az Előzetes Összesített Produkciós Nyomtatványon (megtalálható a jelen Pályázati Felhívás V. sz. Mellékletében);

· minden költségnek ésszerűnek, és a projekt megvalósítása szempontjából szükségesnek kell lennie;

· minden költségnek összhangban kell lennie a helyes pénzügyi menedzselési elvekkel, különös tekintettel a költséghatékonyságra;

· valamennyi költségnek a támogatható költségidőszakban kell keletkeznie.

9.4
Támogatható költségek

Csak azok a költségek támogathatók, amelyek: 

· közvetlenül kapcsolódnak az érintett mű gyártásához;

· ténylegesen a kedvezményezettnél, illetve a mű koproducereinél merültek fel;

· a kísérő bizonylatok alapján ellenőrizhetők és hitelesíthetők;

· rögzítésre kerültek a kedvezményezett, vagy a koproducer könyvelésében vagy adózási bizonylataiban;

· a 3. pontban részletezett időszakban merültek fel. 

A támogatható költségek kategóriáit egyértelműen részletezik a jelentkezési lap (V.a. sz. Melléklet “produkciós költségvetés”  szakaszának 7.1 (Biztosítás), 7.2 (Befejezési garancia), és 7.3 (Pénzügyi költségek) rovatai. A fenti költségek támogathatók, a vonatkozó szerződés(ek) aláírásának dátumától, illetve attól a dátumtól, amikor a fenti szerződésekkel kapcsolatos első kifizetés történt. 

A pályázók figyelmét azonban szeretnénk felhívni a ‘produkciós költségvetés’ dokumentum kitöltésekor az alábbi pontokra:

· 7.1 rovat – Biztosítás: csak azok a biztosítási kötvények támogathatók, amelyek annak a konkrét projektnek a munkálataira vonatkoznak, amelyhez a támogatást kérik (előkészítés, gyártás, tévedések és mulasztások kivédésére szóló „E&O”
 biztosítási fedezet, utómunkálatok). Harmadik fél általános felelősségbiztosítása a vállalat részére nem támogatható.

· 7.3 rovat – Pénzügyi költségek (banki finanszírozással kapcsolatosan): csak azok a költségek támogathatók, amelyek a pályázatra benyújtott projekt banki finanszírozásához közvetlenül kapcsolódnak.

A közösségi támogatás kedvezményezettjei kötelesek továbbá világos analitikus könyvelést vezetni minden egyes támogatott projekt felmerült költségeiről.

A kedvezményezett könyvelési eljárásainak olyanoknak kell lenniük, hogy lehetővé tegyék a támogatott projekttel kapcsolatosan bejelentett költségek és bevételek összevetését a megfelelő igazoló bizonylatokkal, valamint a vállalat könyvelésével.

A 7.1, 7.2 és 7.3 rovatokban felsorolt költségeken kívül semmilyen más költség nem támogatható. 

9.5
Nem támogatható költségek

Nem támogathatók az alábbi költségek:

· a 7.1, 7.2 és 7.3 rovatokban felsoroltakon kívüli egyéb költségek,

· a veszteségekkel, illetve jövőbeni kötelezettségekkel kapcsolatos tartalékok,

· kamattartozások (a projekt finanszírozásától eltérő célokra),

· kétes kintlevőségek,

· árfolyamveszteségek,

· ÁFA, kivéve, ha a kedvezményezett igazolja, hogy nem igényelheti vissza,

· a kedvezményezett által bejelentett olyan költségek, amelyek másik tevékenységgel kapcsolatosak, vagy közösségi támogatásban részesülő más munkaprogrammal kapcsolatosak,

· túlzó, vagy hanyag költségvetés.

10.
Alvállalkozók és külső szolgáltatások igénybe vétele

Amennyiben a projekt megvalósítása jelentős alvállalkozói igénybe vételt/ vagy tenderezést tesz szükségessé, a pályázónak, és ha szükséges, partnereinek biztosítaniuk kell azt, hogy versenyképes (azaz, legköltséghatékonyabb) ajánlatot kapjanak, amelynek során biztosítják az átláthatóság, valamint a potenciális alvállalkozókkal kapcsolatos egyenlő elbánás elveit, továbbá gondoskodnak arról, hogy érdekellentét ne merüljön fel. 

11.
Közzététel

Az adott pénzügyi évben elkülönített valamennyi támogatást közzé kell tenni az Európai Intézmények weboldalán, a következő pénzügyi év első hat hónapja során, miután befejeződött annak a költségvetésnek a könyvvizsgálata, amelynek alapján a támogatást kapták. A fenti információk közzétehetők egyéb megfelelő helyen is, például a Hivatalos Lapban (Official Journal).

A sikeres pályázó engedélyével (kivéve, ha a fenti információ a pályázó biztonságát, vagy üzleti érdekeit veszélyezteti), a Bizottság az alábbi információkat teszi közzé:

· a kedvezményezett neve és címe,

· a támogatás tárgya,

· a projekt címe,

· a finanszírozás összege és aránya.

Valamennyi sikeres pályázónak egyértelműen meg kell említenie az Európai unió támogatását minden publikációban, és azon tevékenység során, amelyre a támogatást kapta.

Továbbá, valamennyi sikeres pályázótól azt kérjük, hogy egyértelműen tüntesse fel a MEDIA PLUS Program nevét és logóját valamennyi olyan projekt részére készített közleményben és reklámanyagon, amely társfinanszírozási támogatásban részesült. A MEDIA Program támogatásával kapcsolatos logót és szöveget a Bizottság rendelkezésre bocsátja.

Amennyiben ezt a feltételt nem tartják tiszteletben, a Bizottság ideiglenesen elkülönített hozzájárulása törölhető.

12.
Jogi státusz
A Bizottság csak a pályázó szervezet jogi státuszát – miszerint jogi személyek, vagy magánszemélyek-e - igazoló dokumentumok jóváhagyása alapján tud megállapodást ajánlani a sikeres pályázóknak.

Ezért tehát a pályázóknak naprakész másolatot kell benyújtaniuk az alábbi dokumentumokból (beleértve valamennyi közelmúltbéli módosítást is, akár a bejegyzési iratokban, akár a választott részvénytulajdonosok, igazgatók, igazgatótanácsi tagok, illetve egyéb jogi képviselők körében):

· Teljeskörűen kitöltött banki azonosító nyomtatvány, amelyet mind a pályázó jogi képviselője, mind a bank képviselője aláírt (I.b. sz. Melléklet). A pályázóknak ellenőrizniük kell, hogy a fenti nyomtatványban megadott valamennyi adat a) teljes és b) pontos, és megegyezik a vonatkozó jogi okmányokban igazolt adatokkal;

· A ‘Jogi státusz’ nyomtatvány (I.c. sz. Melléklet) teljeskörúen kitöltött, aláírt példánya. A fenti nyomtatványok a Bizottság hivatalos nyelvein letölthetők az alábbi weboldalról:

http://europa.eu.int/comm/budget/execution/legal_entities_fr.htm ;

· A vállalat bejegyzési igazolásának másolata az illetékes hatóságtól (pl. Cégbíróság, Hivatalos Közlöny, stb.), beleértve az ÁFA regisztráció másolatát, a társasági szerződést (beleértve a vállalat bejegyzési számának, a társaság teljes jogi megnevezésének, a bejegyzett székhelynek, a bejegyzés helyének és időpontjának bizonyítékait). Lásd a IX. sz. Mellékletet.

Továbbá,

· Amennyiben a Bizottsággal kötendő bármely megállapodás aláírására felhatalmazott személy nem szerepel az előző bekezdésben részletezett dokumentumokban, számukra olyan levelet, illetve meghatalmazást kell mellékelni (a fenti személyek valamelyikének aláírásával), amely felhatalmazást nyújt a Bizottsággal kötendő megállapodás aláírására a szervezet nevében.

13.
Jelentkezési eljárás

13.1
Közzététel

A Pályázati Felhívást az Európai Unió Hivatalos Lapjában teszik közzé, és hozzáférhető az Információs Társadalom és Média Főigazgatóság (Directorate General of Information, Society and Media) weboldalán az alábbi címen:

http://europa.eu.int/comm/avpolicy/media/i2iav_en.html
13.2
Jelentkezési Lapok

A pályázati jelentkezéseket a hivatalos Jelentkezési Lapok felhasználásával kell benyújtani (beleértve a Költségvetési és Pénzügyi Terv nyomtatványokat, amelyek az V.a. és V.b. Mellékletben találhatók), amelyek a 13.1 pontban megadott weboldalról letölthetők.

A pályázatokat gépelve, s lehetőleg angol vagy francia nyelven kell benyújtani.
13.3
 A pályázatok benyújtása

A pályázatokat az alábbiak szerint kell benyújtani:

· legkésőbb 2005 július 15-ig azon projektek esetében, amelyek 2005 január 1. és június 30. között indulnak, azaz, azon projektek esetében, amelyeknél  a bankokkal vagy pénzintézetekkel kötött szerződéseket 2005 január 1. és június 30. között írják alá. Amennyiben a fenti szerződéseket 2004-ben írták alá, a vonatkozó költségek 2005 január 1-től támogathatók.

· legkésőbb 2006 január 16-ig azon projektek esetében, amelyek 2005 július 1. és december 31. között indulnak, azaz, azon projektek esetében, amelyeknél a bankokkal vagy pénzintézetekkel kötött szerződéseket 2005 július 1. és december 31. között írják alá.

A projekt gyártásának mindegyik esetben legkorábban 2005-ben kell elkezdődnie, azaz, a fő forgatás első napja nem lehet korábbi, mint 2005 január 1.

A vállalatoknak feltétlenül javasoljuk, hogy pályázzanak azonnal, amint aláírták a vonatkozó szerződéseket.

Csak azokat a pályázatokat veszik figyelembe, amelyeket a hivatalos Jelentkezési Lapok (I-VII. Melléklet) felhasználásával nyújtottak be, pontosan és teljeskörűen kitöltve, beleértve a teljeskörű és kiegyensúlyozott Előzetes Produkciós Költségvetést és Pénzügyi Tervet.

A fenti aláírt és kitöltött hivatalos jelentkezési lapokhoz kötelező csatolni a Jelentkezési Lapban található ellenőrző listán megadott valamennyi kiegészítő dokumentum másolatát.
A pályázati jelentkezéseket két példányban kell beadni (2 külön példányban).

A hiányos jelentkezéseket (beleértve az olyan pályázatokat, amelyekhez nem csatolják a jelentkezési lapban található ellenőrző listán megjelölt valamennyi dokumentumot), elutasítják.

A pályázati jelentkezéseket tartalmazó valamennyi borítékot az alábbi egyértelmű jelöléssel kell ellátni:

"CALL FOR PROPOSALS 03/2005 – i2i AUDIOVISUAL".

Valamennyi pályázati jelentkezést ajánlott levélben, expressz futárral, vagy személyesen (az időbeni feladást mindkét utóbbi esetben is igazolva) kell eljuttatni az alábbi címre:
European Commission

DG INFSO / A.2 MEDIA Programme and media literacy

Mr. Costas DASKALAKIS

Acting Head of Unit

Office: B100 – 4/27

Rue de Genève 1

B-1049 Brussels

Belgium

A személyesen kézbesített jelentkezéseknek a vonatkozó határidő napján 15.00 óráig kell beérkezniük.

Nem elfogadhatók a faxon, illetve email-en beküldött pályázatok.

A Bizottsági átvételt követően módosítások/változtatások nem elfogadhatók. A Bizottság azonban fenntartja a jogot arra, hogy kiegészítő információkat kérjen, amelyek a pályázat egyes elemeit tisztázzák. A pályázóknak bármely ilyen kérésre teljeskörű és azonnali választ kell adniuk.

A pályázókat 10 munkanapon belül értesítik pályázatuk kézhezvételéről.

Az alkalmatlan pályázatokat nem veszik figyelembe a bizottsági támogatás odaítélésekor. A pályázók levélben kapnak indoklást az ilyen jellegű elutasítás okairól.

A pályázók a lehető leghamarabb értesítést kapnak arról, hogy a Bizottság megítélt-e részükre támogatást, vagy sem. A fenti döntés végleges.

A kiválasztott pályázatokat pénzügyi kiértékelésnek vetik alá. Ezzel összefüggésben a Bizottság kiegészítő információkat vagy garanciákat kérhet a pályázóktól, mielőtt a támogatás odaítéléséről végleges döntést hoz. Az ilyen kérésekre a pályázóknak azonnali és teljeskörű választ kell adniuk.

A sikeres pályázók kötelesek a jelentkezési lapon bemutatott formában megvalósítani a projektet.

A kiértékelési és odaítélési eljárás végén a pályázóknak semmilyen fájlt, illetve dokumentumot nem juttatnak vissza.

13.4
Vonatkozó szabályok

· 2002. június 25-i, (EC Euratom) 1605/2002 sz. Tanácsi Szabályzat.

· 2002. december 23-i, (EC Euratom) 2342/2002 sz. Tanácsi Szabályzat ( a Tanácsi Szabályzat megvalósítására vonatkozó szabályok)

· Az európai audiovizuális művek fejlesztését, forgalmazását és promócióját ösztönző program megvalósításával kapcsolatos Tanácsi Határozat (2000/821/EC) (MEDIA PLUS Fejlesztés, Forgalmazás és Promóció 2001 – 2006), az Európai Közösségek Hivatalos Lapja, L13 sz., 2001. január 17.

13.5
Kapcsolattartók

Bármely további információval kapcsolatosan kérjük, lépjenek kapcsolatba az alábbiakkal: 

Európai Bizottság

Mr. Costas Daskalakis

Constantin.Daskalakis@cec.eu.int
MEDIA Program Technikai Segítségnyújtási Iroda

i2i Audiovisual

Rue Colonel Bourg 135-139

B-1140, Evere

Tel. +32 2 743 20 81 or 85

Fax:+32 2 743 22 45

eleni.chandrinou@d-and-s.com
Országonkénti kapcsolattartók:

MEDIA Deskek és Antennák:

www.europa.eu.int/comm/avpolicy/media/desk_en.html
� „Errors and Omissions” – ford.

